ขอเชิญชวนพี่น้องประชาชน ร่วมงานเพื่อนพึ่ง (ภาฯ) ประจำปี 2565 "เพื่อนไม่ทิ้ง ในยามยาก"
งานเพื่อนพึ่ง (ภาฯ) ประจำปี 2565 เปิดงานวันแรก ณ สวนสมเด็จพระนางเจ้าสิริกิติ์ฯ เขตจตุจักร กรุงเทพมหานคร ศาสตราจารย์พิเศษ ดร.สุรเกียรติ์ เสถียรไทย รองประธานกรรมการที่ปรึกษาและประธานกรรมการบริหารมูลนิธิอาสาเพื่อนพึ่ง(ภาฯ)ยามยาก สภากาชาดไทย ประธานกรรมการอำนวยการจัดงาน"เพื่อนพึ่ง(ภาฯ)2565 พร้อมคณะ เยี่ยมชมงานเพื่อนพึ่ง (ภาฯ) ประจำปี 2565 งานฯ ในปีนี้จัดขึ้นภายใต้แนวคิด “เพื่อนไม่ทิ้งกัน ในยามยาก” สะท้อนหลักการ "แบ่งปัน พอเพียง ยั่งยืน" ที่มูลนิธิมูลนิธิอาสาเพื่อนพึ่ง (ภาฯ) ยามยาก สภากาชาดไทย ยึดถือเป็นแนวทางปฏิบัติในการช่วยเหลือประชาชนที่ได้รับความเดือดร้อนจากอุทกภัยและภัยพิบัติ เพื่อมุ่งสู่การเป็น “ศูนย์กลางการเป็นเลิศด้านการบรรเทาทุกข์และจัดการภัยพิบัติอันเกิดจากอุทกภัย ตามพระนโยบายของสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ประธานกรรมการมูลนิธิฯภายในงานฯ ปีนี้ มีการสาธิตการช่วยเหลือผู้ประสบอุทกภัย จากทีมเพื่อนพึ่ง (ภาฯ) อาสา ปฏิบัติการภัยพิบัติ ของมูลนิธิฯ และการประกอบอาหารจาก “รถเพื่อนพึ่ง (ภาฯ) ช่วยด้วยใจ คนไทยไม่ทิ้งกัน” มีโซนร้านพึ่งพา พบกับสินค้าที่ระลึกจากร้านพึ่งพาที่นำมาเปิดตัวในงานฯ ปีนี้ ได้แก่ ชุดน้ำชา (Snack Tray) ลายกล้วยไม้โสมสวลี โซนร้านค้าในโครงการส่วนพระองค์และร้านพระบรมวงศานุวงศ์ ร้านค้ากิตติมศักดิ์ และร้านค้าเครือข่ายของมูลนิธิฯ จำหน่ายในราคาพิเศษศาสตราจารย์พิเศษ ดร.สุรเกียรติ์ เสถียรไทย กล่าวว่า ภารกิจของมูลนิธิเพื่อนพึ่ง(ภาฯ) ตลอด 27 ปี คือยามใดที่พี่น้องประชาชนทั่วประเทศมีทุกข์จากอุทกภัย ทางมูลนิธิฯจะส่งความช่วยเหลือไป ทั้งความช่วยเหลือระยะสั้นระยะยาว ดังนั้นงานที่จัดขึ้นตั้งแต่วันที่ 2-11 ธันวาคม 2565 ก็จะเป็นการแสดงให้เห็นว่า มูลนิธิฯได้ช่วยอะไรบ้างและได้ขยายงานออกไป มีถุงยังชีพ มีโรงครัวพระราชทาน ได้ฝึกอบรมจิตอาสาอีก 70 คน  ฝึกในเรื่องการช่วยชีวิตคน มีเรือมีอุปกรณ์ต่างๆ ที่นำมาแสดงในงานนี้ด้วยขอเชิญพี่น้องประชาชนมาร่วมงาน ได้ทั้งความรู้ ความสนุกสนาน ได้ชิม ได้ช้อป ได้ใช้ ได้ทำบุญ ในบรรยากาศของสวนที่สวยงามมาก โดยไม่มีค่าใช้จ่ายในการเข้าร่วมงานแต่อย่างใด ตั้งแต่วันที่ 2-11 ธันวาคม 2565 เวลา 9.00 น. -20.00 น. ณ สวนสมเด็จพระนางเจ้าสิริกิติ์ฯ ทั้งนี้รายได้จากการจัดงานจะนำสมทบมูลนิธิอาสาเพื่อนพึ่ง (ภาฯ) ยามยาก สภากาชาดไทย เพื่อใช้ดำเนินกิจกรรมสาธารณกุศล